Stoltenberg: Jeg har fått mange trusler
Fredag besøkte statsminister Jens Stoltenberg Direktoratet for samfunnssikkerhet og beredskap (DSB) i Tønsberg, for å bli orientert om deres arbeid med beredskap og for å møte de ansatte. Her fortalte han også om sin opplevelse av trusselvideoen som ble publisert på YouTube natt til tirsdag. - Jeg føler meg trygg, selv om jeg har fått mange trusler i løpet av årene som politiker og statsminister. Vanligvis får jeg dem via anonyme brev eller telefoner. Forskjellen denne gangen er at trusselen kommer i form av en video som er lagt ut åpent på internett, sa statsministeren til pressen fredag.Stoltenberg fulgte opp med å fortelle at slike trusler ikke preger ham personlig, men at han er mindre ute og dermed sjeldnere er tilgjengelig som statsminister. Han uttrykte imidlertid bekymring for utviklingen. - Videoen bekrefter dessverre noe vi har sett de siste årene - at det er blitt flere personer som har ekstreme holdninger og som gir uttrykk for disse, sa Stoltenberg. Han fikk også spørsmål om han er lettet over at mannen som angivelig står bak videoen, ble pågrepet fredag morgen. - Jeg er glad for at politiet gjør jobben sin, men samtidig er jeg opptatt av at jeg som statsminister ikke blander meg inn i deres arbeid, svarte Stoltenberg.Trusselvideoen inneholder blant annet bilder av kronprins Haakon og utenriksminister Jonas Gahr Støre, i tillegg til statsminister Jens Stoltenberg, og er blant annet tekstet med følgende setning: «Åh Allah ødelegg dem og la det være smertefullt». Stoltenberg ble raskt varslet om trusselen, og senere på dagen tirsdag bestemte PST seg for å åpne etterforskning. Denne endte med pågripelse av en 21-åring fra Skien fredag. Mannen skal ha konvertert til islam for tre år siden. Tirsdag ble også en link til trusselvideoen publisert på en Facebookgruppe med samme navn som videoen. Her tok gruppen «Muslimer mot okkupasjon» til orde for en lovlig demonstrasjonen foran Stortinget i dag, mot norske soldaters tilstedeværelse i Afghanistan.Arrangørene av demonstrasjonen hadde varslet politiet om 500-700 demonstranter, men det endte med at bare noen få møtte opp, deriblant omstridte Arfan Bhatti. - Det norske folk må vite at deres sikkerhet vil være truet så lenge Norge har soldater i Afghanistan. Det er ikke en trussel. Det er en advarsel til deres eget beste, sa Bhatti i en appell foran Stortinget. Han er tidligere terrortiltalt og er kjent for å ha medvirket til skudd mot synagogen i Oslo i september 2006. Han ble i 2008 dømt for psykisk medvirkning til skadeverk på synagogen, men frikjent for tiltalepunktet om terrorplanlegging.
Statsministeren mener den nye trusselvideoen skiller seg fra tidligere trusler han har mottatt.